Guvernér Južnej Karolíny

Guvernér štátu Južná Karolína, skrátene guvernér Južnej Karolíny (angl. The Governor of the State of South Carolina, skrátene Governor of South Carolina) je hlavou štátu a hlavou vlády Južnej Karolíny, ako to vyplýva z Ústavy štátu Južná Karolína. Guvernér je zároveň ex officio vrchným veliteľom Národnej gardy Južnej Karolíny, pokiaľ táto nie je nasadená na federálnej úrovni. Medzi jeho povinnosti patrí podávanie každoročnej správy o stave štátu pred Valným zhromaždením Južnej Karolíny, podávanie správ o rozpočte vlády a kontrola vymožiteľnosti štátnych zákonov.

Súčasným, 117. guvernérom Južnej Karolíny je republikán Henry McMaster (od 24. januára 2017), ktorý z pozície viceguvernéra nahradil Nikki Haleyovú po tom, čo 24. januára 2017 odstúpila z funkcie guvernérky, aby sa mohla ujať funkcie veľvyslankyne Spojených štátov pri Organizácii Spojených národov.

Dejiny

Podmienky voliteľnosti 
Podmienky voliteľnosti guvernéra upravuje čl. 4 ods. 2 Ústavy Južnej Karolíny. Kandidát podľa neho musí:
 dovŕšiť vek aspoň 30 rokov v deň voľby,
 byť občanom Spojených štátov a byť trvalým obyvateľom Južnej Karolíny aspoň päť rokov pred dňom voľby,
 nepopierať existenciu „Najvyššej bytosti“ (Supreme Being).
Posledná z podmienok bola spochybnená rozhodnutím Najvyššieho súdu Spojených štátov v prípade Torcaso v. Watkins (1961), podľa ktorého sú náboženské podmienky na držbu verejného úradu porušením 14. dodatku Ústavy Spojených štátov. Napriek tomu ostáva súčasťou znenia Ústavy Južnej Karolíny, hoci v praxi nie je vynucovaná.

Voľba 
Guvernér je volený na obdobie štyroch rokov, ktoré začína na obed v prvú sobotu po druhom utorku v januári nasledujúcom po dni voľby a končí na obed v prvú stredu po druhom utorku v januári o štyri roky neskôr. Jedna osoba môže byť zvolená do funkcie guvernéra nanajvýš na dve po sebe nasledujúce funkčné obdobia.

Právomoci a povinnosti 
Do právomocí a povinností guvernéra prislúcha:
 výkon najvyššej exekutívnej (vládnej) štátnej moci,
 vymenovanie riaditeľov 14 ministerstiev (departmentov), v spolusúčinnosti s Valným zhromaždením,
 vrchné velenie nad Národnou gardou Južnej Karolíny a súčasne aj vrchné velenie nad Štátnou gardou Južnej Karolíny, ktorá je pomocnou zložkou Národnej gardy,
 udelenie milosti v prípade trestu smrti a jeho zmiernenie na trest doživotného odňatia slobody,
 zvolanie mimoriadneho zasadnutia Valného zhromaždenia Južnej Karolíny v prípade mimoriadnych okolností,
 odročenie zasadnutia Valného zhromaždenia,
 právo (suspenzívneho) veta,
 dohľad nad dodržiavaním zákonov štátu,
 ex officio predsedníctvo v správnych radách všetkých štátnych univerzít,
 podávanie správy o stave štátu Valnému zhromaždeniu ,
 vymenovanie senátora v prípade, pokiaľ sa funkcia senátora uvoľní do nasledujúcich volieb,
 vymenovanie šerifa okresu v prípade, pokiaľ sa funkcia uvoľní do nasledujúcich volieb.

Prísaha 
Prísaha guvernéra, uvedená v čl. 6 ods. 5 Ústavy Južnej Karolíny, v preklade do slovenčiny znie: „Slávnostne prisahám (alebo sľubujem), že som podľa Ústavy štátu plne kvalifikovaný vykonávať funkcie úradu, do ktorého som bol zvolený (alebo vymenovaný) a že podľa svojich schopností zachovávať, strážiť a brániť Ústavu štátu a Ústavu Spojených štátov. Nech mi v tom pomáha Boh.“

Pozri aj 
 Zoznam guvernérov Južnej Karolíny

Referencie

Externé odkazy 
 Oficiálny web

Preklad